ନୟାଗଡ଼ଃ ସାରା ବିଶ୍ୱରେ ପରିବେଶ ସୁରକ୍ଷାକୁ ନେଇ ପରିବେଶବିତ ମାନେ ଚିନ୍ତା ପ୍ରକଟ କରୁଛନ୍ତି । ତେବେ ଦିଲ୍ଲୀରେ ଯେଉଁ ବଳି ଭାବେ ପ୍ରଦୂଷଣର ମାତ୍ରା ବଢିବାରେ ଲାଗିଛି ତାର ଏକ ମୁଖ୍ୟ କାରଣ ହେଉଛି ହରିୟାଣା ଓ ପଞ୍ଜାବରେ ଚାଷୀ ମାନେ ପରାଲି ଜଳାଉଛନ୍ତି । ତେବେ ଏଥିରେ ରୋକ ଲଗାଇବାକୁ ବିଭିନ୍ନ ଉପାୟ କରାଯାଉଥିବା ବେଳେ ସମାନ ସ୍ଥିତି ଆମ ରାଜ୍ୟରେ ଦେଖିବାକୁ ମିଳୁଛି ।
ନୟାଗଡ଼ ଜିଲ୍ଲାରେ ଫସଲ ଅମଳ ପରେ ଚାଷୀ ନିଜ ଜମିରେ ନିଆଁ ଲଗାଇ ଦେଉଥିବା ଘଟଣା ଏବେ ଚିନ୍ତାର କାରଣ ପାଲଟିଛି । ଜିଲ୍ଲାର ୮ଟି ଅଞ୍ଚଳରେ ଏଭଳି ଦୃଶ୍ୟ ଦେଖିବାକୁ ମିଳୁଛି । ଫଳରେ ଦିନକୁଦିନ ବାୟୁ ପ୍ରଦୂଷଣର ମାତ୍ରା ବଢିବାରେ ଲାଗିଛି । ତେବେ ଚାଷୀ ମାନେ ଏହାକୁ ଯଥାଶୀଘ୍ର ବନ୍ଦ ନକରିଲେ ଆଗାମୀ ଦିନରେ ଦିଲ୍ଲୀ ଭଳି ପରିସ୍ଥିତି ଯେ ନ ଉପୁଜିବ, ସେଥିରେ ସନ୍ଦେହ ନାହିଁ ।
ସେପଟେ ଧୀରେଧୀରେ ଚାଳଛପର ଘର ଓ ଗୃହପାଳିତ ପଶୁ ସଂଖ୍ୟା ଲୋପ ପାଇବାକୁ ବସିଥିବାରୁ ଆଉ ଆଗ ଭଳି ନଡ଼ା ଓ ପାଳର ଚାହିଦା ରହୁନାହିଁ । ଚାଷ ଜମିରୁ ନଡା ଉଠାଇବା ଖର୍ଚ୍ଚରୁ ବଞ୍ଚିବା ପାଇଁ ଚାଷୀ ମାନେ ଜମିରେ ନିଆଁ ଲଗାଇ ଦେଉଥିବା କହିଛନ୍ତି । ତେବେ ଏହା ଦ୍ୱାରା କେବଳ ଯେ ପରିବେଶ ପ୍ରଦୂଷଣ ହେଉଛି ତାହା ନୁହେଁ, ଜମିର ଉର୍ବରତା ମଧ୍ୟ ନଷ୍ଟ ପାଉଛି । ତେଣୁ ଏନେଇ ଚାଷୀଙ୍କୁ ସଚେତନ କରାଇବା ନିହାତି ଆବଶ୍ୟକ ହୋଇପଡିଛି । ଅନ୍ୟପକ୍ଷେ ଜମିରେ ପଡି ରହୁଥିବା ନଡ଼ା ଓ ପାଳକୁ ନେଇ ଛତୁ ଚାଷ କରିବା ପାଇଁ ଚାଷୀଙ୍କୁ ଆର୍ଥିକ ସହାୟତା ସହ ପ୍ରୋତ୍ସାହନ ଯୋଗାଇ ଦିଆଯିବ ବୋଲି କହିଛନ୍ତି ଜିଲ୍ଲାପାଳ । ତେବେ ନେଡିଗୁଡ଼ କହୁଣୀକୁ ବୋହିଯିବା ପୂର୍ବରୁ ପ୍ରତିକାର ପଦକ୍ଷେପ ଗ୍ରହଣ କରା ନ ଗଲେ ଭସ୍ମାସୁର ଭଳି ସ୍ଥିତି ହେବ ବୋଲି ପରିବେଶବିତ ମାନେ ମତ ଦେଇଛନ୍ତି ।
